**Корпоративно отчитане на устойчивото развитие, ESG и вписва ли се българският бизнес в новите глобални тенденции?**

**Автори: Боряна Димова, Мария-Елена Кисьова**

1. **Тенденциите, които засягат всеки бизнес**

Устойчивото развитие е въпрос от глобално значение. Според проучване на Световния икономически форум от 2021 г. сред експерти, бизнес и държавни лидери, най-големите рискове в следващите 10 години са свързани с климатичните изменения. В тази връзка, все повече компании по целия свят поставят своя „Science-Based Target“ - научнообоснована цел за декарбонизация на бизнеса, която съвпада с Парижкото споразумение за ограничаване на глобалното затопляне до 1.5 градуса. Паралелно с тази доброволна инициатива, в ЕС, както и в България, предприятията се превръщат в ключови участници в стремежа към въглеродна неутралност до 2050 г. Новите законодателни мерки на ЕС също стимулират компаниите да предприемат стратегическа и ориентирана към бъдещето визия.

За да постигне устойчив и справедлив преход към зелена икономика, ЕС предвижда мобилизацията на най-малко 1 трлн. евро устойчиви инвестиции през следващото десетилетие. От ключово значение в Плана за действие „Финансиране за устойчив растеж“ („Плана“) е правилното разпределение на средства за „устойчиви“ бизнес практики не само за компании, които ги прилагат, но и за такива, които имат амбицията да преминат към такива. Затова и законодателните мерки, които подкрепят изпълнението на Плана, целят по-висока осведоменост по отношение на екологичното и социалното въздействие на всяко предприятие. Така ЕС цели да осигурява нужната информация на банки и инвеститори, за да могат от своя страна те да финансират устойчиви инвестиционни проекти в подкрепа на климатичните цели.

В тази статия ще направим кратък преглед на новите регламенти в сферата на нефинансовото отчитане и как те се очаква да засегнат бизнеса. Новите изисквания предвиждат изготвянето на интегрирани годишни отчети, както и оповестяването на допълнителни ключови показатели, показващи влиянието на предприятията към околната среда и обществото като цяло. Ще разгледаме какви са новите задължения, към кого са насочени, както и до каква степен българският бизнес е готов за тази промяна.

**2. Нуждата от нефинансова информация расте**

Промяната в климата води със себе си нови физически и операционни рискове за бизнеса и икономиката като цяло. От една страна, все по-често срещаните атипични метеорологични явления могат да нанесат имуществени вреди и да намалят производителността по стойностната верига. От друга, процесът на приспособяване към по-нисковъглеродна икономика и съблюдаването на вълната от нови регулаторни и законодателни изисквания представлява все по-голямо предизвикателство за бизнеса. Резултатите от направените до момента оценки от ЕЦБ на големите европейски банки показаха, че пропуските в отчитането на рисковете, свързани с климата и околната среда, могат да се превърнат в реален риск за финансовата система, ако банките не интегрират възможно най-скоро тези рискове в своя бизнес модел, стратегия и управлението на рисковете си.

Затова и все повече заинтересовани лица осъзнават, че въпросите за устойчивостта са неразделна част от рисковия профил на една компания и заслужават по-голямо внимание. Нуждата от перспективно ориентиран подход и регулаторна рамка, която да структурира пазара на зелени инвестиции намира отговор в Плана за действие „Финансиране за устойчив растеж“ („Плана“). За да могат участниците на финансовите пазари да ограничат рисковете свързани с промяната в климата и да отговорят на определени стандарти за устойчивост, ЕС приема по-засилени мерки за оповестяване на нефинансова информация: предложението за директива относно отчитането на предприятията във връзка с устойчивостта („CSRD“[[1]](#footnote-1)), Регламента относно информация във връзка с устойчивостта в сектора на финансовите услуги (“SFRD”)[[2]](#footnote-2) и Регламентът за създаване на рамка за улесняване на устойчивите инвестиции („Регламентът за Таксономията“).[[3]](#footnote-3)

*Финансовата и нефинансовата информация следва да бъдат разглеждани заедно, за да се добие по-пълна картина за представянето и устойчивото развитие на един бизнес*

Директивата за нефинансово оповестяване („NFRD”) има за цел да подпомогне инвеститорите и заинтересованите страни да анализират как предприятията от обществено значение създават стойност и оценяват рисковете свързани с въпросите за устойчивостта. От 2017 г., българските предприятия, които извършват дейност от обществен интерес[[4]](#footnote-4) и имат над 500 служители, са задължени да оповестят как темите за устойчивостта засягат финансовото им състояние и какво е въздействието на дейностите им върху обществото и околната среда. Въпреки тези задължения, ЕС отчита пропуски в качеството на оповестената информация и липса на съпоставимост между нефинансовите отчети на предприятията – предизвикателства, които възпрепятстват инвеститорите да оценят свързаните с устойчивостта рискове и заплахите за финансовата стабилност.

С приемането на Плана през 2020 г. се увеличава нуждата от съпоставима, историческа и прогнозна информация. Предложената „CSRD“ Директива има за цел да гарантира информационните потребности на потребителите на нефинансова информация като въвежда общи стандарти за отчитане във връзка с екологични, социални и управленски фактори (ESG управление). Директивата значително разширява кръга на задължените лица до всички големи предприятия и всички предприятия, регистрирани на регулиран пазар в ЕС,[[5]](#footnote-5) които имат над 250 служители.[[6]](#footnote-6) Очаква се разпоредбите да влязат в сила от началото на 2023 г.,[[7]](#footnote-7) като стандартите ще бъдат публикувани през октомври, 2022 г. [[8]](#footnote-8)

Директивата изисква оповестяването на по-детайлна информация за устойчивостта и определянето на количествени и качествени показатели и за разлика от настоящата Директивата за нефинансова информация, новите разпоредби ще изискват предприятията да следват заложените стандарти за отчитане, да оповестяват своята стратегия и цели за устойчивост, да включват историческа и прогнозна информация, нематериалните си активи, както и да посочват информация за устойчивостта по цялата верига за създаване на стойност. Един от най-новите елементи е оповестяването на информация за интелектуален, човешки и репутационен капитал. За да повиши доверието, не на последно място предложението предвижда и изискване за задължителен одит, който има за цел да повиши доверието в нефинансовите отчети.

*Устойчиви инвестиции на капиталовите пазари*

Част от потребителите на нефинансова информация са участниците на финансовите пазари. Те попадат под Регламента относно оповестяването на информация във връзка с устойчивостта в сектора на финансовите услуги („SFDR“), който създава хармонизирани правила относно типа на информация и начинът, по който инвестиционните посредници, застрахователи и другите участници, предлагащи „устойчиви/зелени“ инвестиционни продукти оповестяват информация за устойчивостта. Наред с други задължения, Регламентът задължава участниците на финансовите пазари и финансовите съветници да оповестяват как отчитат ESG рисковете, които могат да повлияят негативно на инвестиционните продукти и какви са неблагоприятните въздействия на инвестициите им върху съответните ESG фактори. Регламентът влезе в сила от март 2021 г. като инвеститорите за задължени да публикуват поетапно информация за устойчивостта на интернет страниците им и в периодичните доклади.

*Отключване на устойчиви инвестиции*

Регламентът за Таксономията има за цел да насочи вниманието на участниците на финансовите пазари в икономическите дейности, които отговарят на критериите за екологична устойчивост. Регламентът и двата делегирани акта, които го съпровождат, конкретизират над 100 икономически дейности, които допринасят към една от 6-те екологични цели на ЕС: смекчаване/адаптиране на/към изменението на климата; устойчиво ползване и опазване на водните и морските ресурси; преход към кръгова икономика; предотвратяване и контрол на замърсяването; опазване и възстановяване на биологичното разнообразие и екосистемите. Дейностите обхващат няколко сектора, измежду които са енергетика, [[9]](#footnote-9) производство, доставяне на води, транспорт, горско стопанство, строителство и други.

Обхватът на Таксономията се увеличава с времето отчитайки готовността на финансовите участници, наличието на финанси и развитието на нови технологични решения. За 2022 г. задълженията засягат всички предприятия и компании-майки които по закон трябва да оповестяват нефинансова информация, а впоследствие обхватът ще бъде значително разширен до тези, които попадат под предложената CSRD. Обемът на информация, която трябва да се оповестява също се увеличава поетапно. Задължителното отчитане на дейностите, които са „*допустими“* за първите две екологични цели вече се прилага от началото на тази година. По план, от ФГ 2023 г., предприятията ще трябва да оповестяват „*съобразените“* икономически дейности с всички 6 цели – изискване, което значително разширява обема на информация.

Разликата между *„допустимост“* и *„съобразност“* е в 4-степенния анализ за определянето на една икономическа дейност като устойчива. Ако дейността е посочена в Таксономията, тя е „*допустима*.“ Ако тя отговаря на техническите критерии за дадена „зелена“ дейност, не нанася значителни вреди на определените екологични цели и спазва минималните гаранции в областта на правата на човека и трудовите права, тогава тя се счита за „съобразена.“ Задължението на предприятията е да оповестят дела на „*допустимите*“ и „*съобразните*“ икономически дейности от общия си оборот, капиталовите и оперативните разходи, както и свързана качествена информация.

 Тук е важно да отбележим, че техническите показатели в Таксономията могат да бъдат използвани за определянето на стратегически цели от предприятия, които искат да станат устойчиви и да привлекат инвестиции. В този смисъл, ако дадена икономическа дейност е определена за допустима, но не отговаря на техническите критерии за „съобразност“, Таксономията признава инвестиции, които са насочени към тяхното постигане. Така ЕС „възнаграждава“ предприятията ориентирани към бъдещето, които взимат предвид климатичните рискове и поемат по пътя към екологична устойчивост.

**Българският бизнес и възможните следващи стъпки**

Българските предприятия ще трябва да отделят време и усилия, за да отговорят на разширените изисквания за оповестяване съгласно CSRD и Таксономията. Готови ли са те за новите ангажименти?

Проучване на Българската фондова борса от 2021 г.,[[10]](#footnote-10) посочва, че фирмите до известна степен са наясно с предстоящите промени свързани с ESG-управлението. В него се посочва, че почти 60% от респондентите извършват ESG мониторинг и отчитане, но по-голямата част от участниците в анкетата не прилагат все още количествени измерители за определяне на напредъка на поставените ESG цели. Интересни са и резултатите на Инициативата за корпоративна прозрачност, която изследва нефинансовата информация на задължените предприятията в България.[[11]](#footnote-11) В тях също се посочват пропуски в съдържанието на докладите, като се отбелязва, че дружествата все още не са въвели системи за събиране, анализ и отчитане на данни, както и че „относително малко компании“ докладват за целите и рисковете от климатичните промени в контекста на зеления преход.

Нарастващите изисквания за отчитане във връзка с устойчивостта са както предизвикателство така и възможност за предприятията да се отличат, да бъде по-прозрачни и да привлекат нови партньори. Тези, които заложат устойчиви цели в своите стратегии, с ориентация към бъдещето, ще създават допълнителна стойност за бизнеса си - установяване на прозрачни бизнес отношения с доставчици и партньори, по-добри възможности за финансиране, по-добър имидж на работодател и от там по-високо доверие на кредиторите, потребителите и обществото в компанията.

1. Предложение за Директива на Европейския Парламент и на Съвета за за изменение на Директива 2013/34/ЕС, Директива 2004/109/ЕО, Директива 2006/43/ЕО и Регламент (ЕО) № 537/2014 относно отчитането на предприятията във връзка с устойчивостта [↑](#footnote-ref-1)
2. Регламент (ЕС) 2019/2088 на Европейския парламент и на Съвета от 27 ноември 2019 година относно оповестяването на информация във връзка с устойчивостта в сектора на финансовите услуги [↑](#footnote-ref-2)
3. Таксономия на ЕС, отчитане на предприятията във връзка с устойчивостта, предпочитания по отношение на устойчивостта и доверителни задължения: Насочване на финансирането към Европейския зелен пакт [↑](#footnote-ref-3)
4. Това са листвани предприятия, кредитни институции, застрахователи, пенсионноосигурителните дружества и управляваните от тях фондове, инвестиционни посредници и други по смисъла на Закона за счетоводството,  §22 от допълнителните разпоредби. [↑](#footnote-ref-4)
5. С изключение на регистрираните на регулирани пазари микропредприятия. [↑](#footnote-ref-5)
6. От 1 януари 2026 г. задълженията ще се прилагат и към малките и среди предприятия, които са регистрирани на регулираните пазари. [↑](#footnote-ref-6)
7. Според последната позиция на Европейския съвет от 18.02.2022 г., този срок може да бъде изместен с една година: отчитане през 2025 г. на данните за 2024 г.: https://data.consilium.europa.eu/doc/document/ST-6292-2022-INIT/en/pdf. [↑](#footnote-ref-7)
8. Вече има индикации за тяхното съдържание: EFRAG периодично публикува пакети от работни документи, които съдържат драфтове на индикаторите за отчетност: <https://www.efrag.org/Activities/2105191406363055/Sustainability-reporting-standards-interim-draft> [↑](#footnote-ref-8)
9. По последни данни, ЕС има планове да включи и някои газови и ядрени енергийни проекти в Таксономията [↑](#footnote-ref-9)
10. https://gfecentre.org/docs/VUZF\_Lab\_BSE\_Research\_ March\_2021\_bg.pdf [↑](#footnote-ref-10)
11. Корпоративна прозрачност на българските компании 2021 г., https://www.csrab.com/bg/products/csr-%D0%B0%D0%BD%D0%B0%D0%BB%D0%B8%D0%B7%D0%B8.html [↑](#footnote-ref-11)